
Text rozhodnutia
Súd: Krajský súd Bratislava Spisová značka: 6Cbi/49/2010 Identifikačné číslo súdneho spisu: 1010202137 Dátum vydania rozhodnutia: 11. 10. 2012 Meno a priezvisko sudcu, VSÚ: JUDr. Helena Kosorínová ECLI: ECLI:SK:KSBA:2012:1010202137.2 Uznesenie Krajský súd v Bratislave v právnej veci žalobcu: REALITY - LIPA SK, s.r.o., Trenčianska cesta 647/24, 957 01 Bánovce nad Bebravou, IČO: 36 713 082, proti žalovanému: Prvý správcovský dom, k.s. - v skratke PSD, k.s., Rudnayovo nám. 1, 811 01 Bratislava, IČO: 35 959 665, o určenie pravosti výšky a poradia pohľadávky, takto r o z h o d o l : Súd konanie z a s t a v u j e . Žiaden z účastníkov n e m á právo na náhradu trov konania. Súd v r a c i a žalobcovi súdny poplatok vo výške 88,80 Eur po právoplatnosti uznesenia prostredníctvom Daňového úradu Trenčín - kontaktné miesto Bánovce nad Bebravou, Nám. Ľ. Štúra 7/7, 957 01 Bánovce nad Bebravou. o d ô v o d n e n i e : Žalobou podanou na súde dňa 06.12.2010 si uplatnil žalobca voči žalovanému právo na určenie pravosti, výšky a poradia podmienenej pohľadávky (pohľadávky proti podstate) v celkovej výške 2.817.635,92 Eur uplatnenej ako náhrada škody vo forme ušlého zisku, ktorá mala vzniknúť Miroslavovi Dokupilovi. Podmienená pohľadávka z titulu náhrady škody mala byť postúpená na žalobcu na základe zmluvy o postúpení pohľadávky zo dňa 30.04.2009. Súd uznesením č.k. 6Cbi/49/2010-122 zo dňa 25.05.2011 prerušil konanie podľa § 110 a § 111 ods. 3 O.s.p., a to z dôvodu, že prerušenie konania navrhli obaja účastníci konania. Podľa § 110 O.s.p., ak to účastníci zhodne navrhnú, alebo ak sa neustanovia bez predchádzajúceho ospravedlnenia na pojednávanie, súd konanie preruší, ak sa to neprieči účelu konania. Ak ide o rozvod, preruší súd v týchto prípadoch konanie vždy. Podľa § 111 ods. 3 O.s.p., ak je konanie prerušené podľa § 110, súd v ňom pokračuje na návrh po uplynutí 3 mesiacov, s výnimkou konania o rozvod, môže súd na návrh pokračovať v konaní i pred uplynutím tejto lehoty, ak sú pre to závažné dôvody. Ak sa návrh na pokračovanie v konaní nepodá do jedného roka, súd konanie zastaví. Konanie teda bolo prerušené uznesením súdu, ktoré nadobudlo právoplatnosť dňa 09.07.2011 a účastníci mohli podať po uplynutí troch mesiacov návrh na pokračovanie v konaní, a to v lehote jedného roka. Keďže márne uplynula jednoročná lehota stanovená v ustanovení § 111 ods. 3 O.s.p., súd konanie zastavil. O trovách konania súd rozhodol podľa § 146 ods. 1 písm. c/ O.s.p., podľa ktorého žiaden z účastníkov nemá právo na náhradu trov konania, ak konanie bolo zastavené. Podľa § 11 ods. 3 zákona č. 71/1992 Zb. o súdnych poplatkoch, poplatok splatný podaním návrhu na začatie konanie, podaním odvolania alebo dovolania sa vráti, ak s konanie zastavilo, ak sa podanie vrátane odvolania a odvolania odmietlo alebo ak sa návrh, odvolanie alebo dovolanie vzali späť pred prvým pojednávaním bez ohľadu na to, či bol vydaný platobný rozkaz alebo rozkaz na plnenie. Ak sa návrh na začatie konania o rozvode manželstva vzal späť po prvom pojednávaní na príslušnom stupni súdov, vráti sa polovica všetkých zaplatených poplatkov. V konaní o preskúmanie rozhodnutia orgánu verejnej správy sa poplatok vráti, ak sa návrh na začatie konania vzal späť pred prejednaním veci alebo ak bolo konanie zastavené z dôvodu, že účastník nebol v konaní riadne zastúpený. Podľa ods. 4 uvedeného zákonného ustanovenia, okrem poplatku v rozvodom konaní a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1 %, najmenej však 6,70 Eur. Ak sa návrh vzal späť pred zaplatením poplatku, poplatok sa nevyrubuje. Podľa odseku 6 uvedeného zákonného ustanovenia, ak sa má vrátiť poplatok alebo preplatok poplatku, súd alebo orgán štátnej správy súdov zašle odpis právoplatného rozhodnutia o jeho vrátení daňovému úradu príslušnému podľa trvalého pobytu (sídla) poplatníka, ktorý poplatok alebo preplatok poplatku vráti; v prípade, že orgán štátnej správy súdov nevydal rozhodnutie, zašle písomné upovedomenie o spôsobe vybavenia sťažnosti podľa osobitého zákona. 7) Finančný úrad vráti poplatok alebo preplatok poplatku do 30 dní odo dňa doručenia odpisu právoplatného rozhodnutia alebo písomného upovedomenia. Podľa odseku 8 uvedeného zákonného ustanovenia, ak bolo konanie zastavené po tom, ako bol na majetok odporcu vyhlásený konkurz podľa osobitného zákona, 6a) vrátia sa navrhovateľovi všetky poplatky bez ich krátenia a poplatky, ktoré ku dňu zastavenia konania nezaplatil, sa nevyberajú. (Poznámka 6a) § 47 zákona č. 7/2005 Z.z. o konkurze a reštrukturalizácii a o zmene a doplnení niektorých zákonov v znení neskorších predpisov.) Podľa odseku 9 uvedeného zákonného ustanovenia, poplatok, ktorý sa má vrátiť podľa odsekov 4, 7 a 10 sa zaokrúhli na eurocenty nahor. V danom prípade bol zaplatený súdny poplatok vo výške 95,50 Eur a minimálne krátenie je 6,70 Eur. Nejde o konkurzné konanie podľa zákona č. 7/2005 Z.z. o konkurze a reštrukturalizácii. Na vrátanie preto pripadá súdny poplatok vo výške 88,80 Eur. Súdny poplatok bude vrátený prostredníctvom Daňového úradu Trenčín - kontaktné miesto Bánovce nad Bebravou, Nám. Ľ. Štúra 7/7, 957 01 Bánovce nad Bebravou. Poučenie: Proti tomuto uzneseniu možno podať odvolanie do 15 dní od doručenia uznesenia na Krajskom súde v Bratislave. V odvolaní sa má popri všeobecných náležitostiach uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.). Pokiaľ zákon pre podanie určitého druhu nevyžaduje ďalšie náležitosti, musí byť z podania zjavné, ktorému súdu je určené, kto ho robí, ktorej veci sa týka a čo sleduje a musí byť podpísané a datované. Podanie treba predložiť s potrebným počtom rovnopisov tak, aby jeden rovnopis zostal na súde a aby každý účastník dostal jeden rovnopis, ak je to potrebné (§ 43 ods. 2 O.s.p.).

